ประสารยืนยันคลัง-ธปท.เห็นต่างเรื่องปกติ
ธปท.ชี้ความเห็นแตกต่างของคลังและธปท.เป็นเรื่องปกติ ไม่ใช่ความขัดแย้ง และไม่กระทบความน่าเชื่อถือ
14 ก.พ. 2556

ธปท.ชี้ความเห็นแตกต่างของคลังและธปท.เป็นเรื่องปกติ ไม่ใช่ความขัดแย้ง และไม่กระทบความน่าเชื่อถือ 
นายประสาร ไตรรัตน์วรกุล ผู้ว่าการ ธนาคารแห่งประเทศไทย(ธปท.) กล่าวว่า การมีความคิดเห็นที่ขัดแย้งกันหรือเห็นแตกแตกต่างกันในเรื่องอัตราดอกเบี้ย และการดูแลเงินทุนไหลเข้า ระหว่างธปท.กับกระทรวงการคลังในช่วงนี้จะกระทบความน่าเชื่อถือของธปท.ในฐานะธนาคารกลงหรือไม่นั้น มองว่าความคิดเห็นที่แตกต่างกันเช่นนี้เกิดขึ้นได้ในธนาคารกลางของทุกประเทศ แต่อยู่ที่ว่าเราจะหาข้อสรุปในเชิงสร้างสรรได้อย่างไร ซึ่งการเห็นต่างก็มีข้อดีทำให้เห็นอะไรที่มองข้าม 
“ตอนนี้ไม่ถือเป็นความขัดแย้ง การมีความคิดเห็นที่แตกต่างไม่ได้เป็นเรื่องที่ผิดธรรมชาติ เกิดได้ทุกที่ สหรัฐ ยุโรป ญี่ปุ่น ก็เคยเกิด เป็นธรรมดาที่มองต่างกันบ้างในส่วนน้อย แต่ส่วนที่เห็นตรงกันอยู่มากก็มี” นายประสารกล่าว 
นายประสาร กล่าวว่า ภาวะเงินทุนไหลเข้ามีผลจากหลายปัจจัยและมีหลายช่องทาง อาทิ ดุลบัญชีเงินทุนเคลื่อนย้าย เงินกู้จากต่างประเทศ เงินกู้ที่เข้ามาลงทุนสร้างโรงงาน เงินที่เข้ามาลงทุนในตลาดหุ้น เงินที่เข้าลงทุนในพันธบัตร ซึ่งหากดูช่องที่เข้ามาเพราะดุลบัญชีเดินสะพัดและการกู้เงินมาจากต่างประเทศ หากดอกเบี้ยไทยสูงก็ไม่แน่ว่าจะเข้ามาหรือไม่ ส่วนช่องที่มาสร้างโรงงานและมาซื้อลงทุนในตลาดหุ้น ถ้าดอกเบี้ยต่ำไหลเข้ามาแน่ เพราะดอกเบี้ยต่ำราคาหุ้นจะสูง ส่วนการลงทุนในพันธบัตรถ้าดอกเบี้ยสูงก็คงไหลเข้ามา 
“ดอกเบี้ยมีผลต่อภาวะเงินทุนไหลเข้า ถือเป็นปัจจัยหนึ่ง แต่ไม่ใช่ทั้งหมด เพราเวลาเงินทุนจะเคลื่อนย้ายไปไหนเขาดูหลายปัจจัย เช่น ความเสี่ยงประเทศ ความเสี่ยงด้านนโยบายหรือกฎเกณฑ์ ความเสี่ยงจากอัตราแลกเปลี่ยน ความเสี่ยงจากสภาพคล่อง ผลตอบแทน เป็นต้น ซึ่งต้องดู อย่างกรีซผลตอบแทนดอกเบี้ยสูงถึง 30% อินเดีย 7% อินโดนีเซีย 5.75% แต่เงินทุนจะไหลเข้าหรือไม่ต้องดูปัจจัยอื่นด้วย” นายประสารกล่าว